**ISUS KRIST- NAJSAVRŠENIJI UČITELJ**

Isus je svoju ljubav pokazao na najsavršeniji način. Dao je cijeloga sebe za druge, bez rezerve i uvjeta, bez ikakve računice, do smrti na križu. Isus sve nas poučava da trebamo prihvaćati sve ljude, da ih trebamo poštovati i opraštati im. Ljubiti ih i pomagati drugima, a pogotovo dati osobitu brigu i ljubav prema bolesnicima i odbačenima.

Isus je došao na ovaj svijet da bi izvršio očevu volju, da bi svojom žrtvom pomirio sve ljude s Bogom. Trebao je za nas umrijeti, podnijeti muku, bol i poniženje. To nije bilo ni lako ni jednostavno jer je Isus bio i pravi čovjek. On nam je dao primjer cijelim svojim životom, pogotovo svojom patnjom tako i On nas poziva da kao i On hrabro i strpljivo nosimo sve svoje križeve, boli, poniženja, razočaranja, neuspjehe i brige koji nam svaki dan donosi kroz cijeli život. Susrećemo ga u našim roditeljima koji se muče za kruh svagdašnji, u bolesnicima, prognanicima, žalosnima, potrebnima i u tolikim patnicima ovoga svijeta. Spoznaja o Kristovom uskrsnuću daje nam hrabrosti da propovijedamo. Kristovo uskrsnuće nam govori da je ljubav jača od mržnje. Užasna mržnja izazvala je Kristovu smrt. Da nije bilo uskrsnuća, ljudska bi mržnja nadvladala Božju ljubav. Uskrsnuće je pobjeda Božje ljubavi nad svim onim što mržnja može učiniti. Isus je svoju ljubav prema čovjeku zauvijek potvrdio smrću na križu. Umro je za svakoga tako što je ponio na križ ljudske grijehe. Križ je važna postaja na putu činjenja dobra. Isus je dao primjer i na ljudima je poput njega proći zemljom čineći dobro, žrtvujući se i ljubeći dokraja Boga i čovjeka.

Njegovo uskrsnuće je zalog našeg uskrsnuća, On nas nije napustio, nego nas sve poziva da budemo svjedoci njegova uskrsnuća ovdje na zemlji. Isus je savršen primjer ljubavi. Tijekom svojeg je života brinuo za siromašne, iscjeljivao slijepe izražavao dobrodošlicu djeci pa čak je i oprostio onima koji su ga razapeli. Njegova je ljubav beskrajna i dostupna svima koji je trebaju. On je za mene najpouzdaniji, najsavršeniji i najdraži učitelj, koji nam je dao primjer kako ljubiti svakoga čovjeka. Slijedimo ga!